Neuvoston päätelmät, annettu 27. marraskuuta 2003, yhteisön yhteistyön lujittamisesta pelastuspalvelualan avustustoimissa



Virallinen lehti nro C 317 , 30/12/2003 s. 0001 - 0001



Neuvoston päätelmät, annettu 27. marraskuuta 2003, yhteisön yhteistyön lujittamisesta pelastuspalvelualan avustustoimissa (2003/C 317/01) EUROOPAN UNIONIN NEUVOSTO 1. PALAUTTAA MIELEEN äskettäiset poikkeukselliset tapahtumat ja erityisesti useissa jäsenvaltioissa kesän 2003 aikana riehuneet laajat metsäpalot ja niiden vaatimien traagisen ihmisuhrien määrän - palomiehet sekä pelastusryhmien ja metsänhoitoyksiköiden jäsenet mukaan luettuina - sekä palojen aiheuttamat vahingot terveydelle, ympäristölle, infrastruktuurille ja omaisuudelle; 2. OTTAA HUOMIOON Euroopan parlamentin 4. syyskuuta 2003 hellekesän seurauksista antaman päätöslauselman, joka sisältää tärkeitä pelastuspalvelualaan liittyviä seikkoja; 3. ANTAA TUNNUSTUSTA niille vapaaehtoisille ja palomiehille, jotka osallistuivat metsäpalojen ja muiden katastrofien ja vakavien onnettomuuksien torjumiseen ja niistä selviytymiseen; 4. ON TYYTYVÄINEN niihin ennen näkemättömiin, konkreettisiin solidaarisuuden osoituksiin jäsenvaltioiden välillä kesän 2003 aikana, joihin kuului muun muassa lento- ja maakaluston lähettäminen paikalle ja joiden tuloksena oli suurin keskinäisten avustustoimien määrä, mitä yhteisössä on koskaan suoritettu; 5. KATSOO, että tämä solidaarisuus on perustuslakia koskevaan Eurooppa-valmistelukunnan sopimusehdotukseen sisältyvien pelastuspalvelua koskevien määräysten mukainen; 6. TOTEAA, että yhteisön pelastuspalvelun alan toimintaohjelman perustamisesta tehty neuvoston päätös(1) on vaikuttanut myönteisesti jäsenvaltioiden ja komission väliseen yhteistyöhön, muun muassa antamalla tilaisuuksia entistä tiiviimpään ja kehittyneempään yhteistyöhön jäsenvaltioiden ja komission välillä. 7. TOTEAA neuvoston päätöksellä N:o 2001/792/EY, Euratom(2) perustetun yhteisön pelastuspalvelumekanismin ja erityisesti kyseisen päätöksen nojalla perustetun komission seuranta- ja tiedotuskeskuksen myönteiset vaikutukset; 8. ON TYYTYVÄINEN komission pyrkimyksiin suorittaa yhteisön mekanismin välityksellä annetut tehtävät ja parantaa seuranta- ja tiedotuskeskuksen voimavaroja, jotka vaikuttavat sen toimintaan poikkeuksellisen suurissa hätätilanteissa; 9. ON TYYTYVÄINEN komission ilmoitukseen, jonka mukaan se aikoo tarkastella olemassa olevien välineiden puitteissa nykyisiä valmiuksiaan luonnonkatastrofien ja teknologian aiheuttamien suuronnettomuuksien ja onnettomuuksien käsittelyssä, ja TOTEAA, että se aikoo tarvittaessa ehdottaa uusia välineitä; 10. PYYTÄÄ komissiota antamaan mahdollisimman pian tarvittavat ehdotukset 9 kohdassa tarkoitettujen toimien toteuttamiseksi ja ilmoittamaan pian neuvostolle niiden muodosta ja aikataulusta; 11. SUHTAUTUU MYÖNTEISESTI siihen, että komissio aikoo tällä välin mahdollistaa seuranta- ja tiedotuskeskuksen aktiivisen ja ennakoivan toiminnan, jotta jäsenvaltioiden koordinointia tulevissa hätä- tai uhkatilanteissa voidaan helpottaa, ja tätä varten: - tunnistaa tarpeet ja tutkia keinoja antaa keskukselle sen tarvitsemat riittävät resurssit, - jatkaa pyrkimyksiään seuranta- ja tiedotuskeskuksen toiminnan parantamiseksi entisestään ja sen toiminnassa esiintyvien ongelmien poistamiseksi sekä muuttaa tarvittaessa sen menettelyjä; 12. PYYTÄÄ komissiota myös antamaan mahdollisimman pian lupaamansa tiedonannon yhteisestä toimintatavasta riskien ehkäisemiseksi. (1) Neuvoston päätös N:o 1999/847/EY, tehty 9 päivänä joulukuuta 1999, yhteisön pelastuspalvelun alan toimintaohjelman perustamisesta (EYVL L 327, 21.12.1999, s. 53). (2) Neuvoston päätös N:o 2001/792/EY, Euratom, tehty 23 päivänä lokakuuta 2001, yhteisön mekanismin perustamisesta tiiviimmän yhteistyön edistämiseksi pelastuspalvelualan avustustoimissa (EYVL L 297, 15.11.2001, s. 7).